自王園歸約諸友山行
作者：衛宗武
朝代：宋

paragraphs: 天不憐我老且貧，荒逕不可酬華春。
遂令東里互邀致，借之雙圃娛芳辰。
癡雲釀雨雨旋止，霽日含輝更清美。
花間盡晷得盤桓，但費東君爲料理。
歸來未久簷溜傾，乃信造物真有情。
十分淑景一分在，但願從此天開明。
一方一曲春有限，芳菲未足舒老眼。
扁舟遠欲逐清華，錦繡山川窮勝賞。
維此林巒地雖窄，聳秀流芳亦不惡。
安得良友相追隨，步屧生香徧行樂。
只恐囊無賀老詩，不愁屐費阮生蠟。